Brocka, Július, poslanec NR SR (2010-12-08):
Viem, že to je vážne, čo hovoríte, ale aj ja toto považujem za veľmi vážne, a keďže tá petícia naozaj prebehla tu v pléne tak rýchlo, neviem či dve, tri minúty to trvalo, že tí, ktorí sme chceli v diskusii a v rozprave vystúpiť, sa nám to vlastne nepodarilo, lebo tu sa prehodil program niektorých, teda poradie bodov, a tak tá diskusia vlastne k tomuto ani nebola žiadna. Ja som veľmi rád, že rozpočtový výbor, ktorý sa vtedy tou petíciou zaoberal, ju zobral na vedomie a s uznesením, ktorým sme sa zaoberali aj my v pléne, kde sa konštatuje, že petícia proti výstavbe megakasína na Slovensku, ktorej signatári žiadajú Národnú radu, prezidenta, vládu a príslušné orgány miestnej správy a územnej samosprávy, aby prijali rozhodnutia na zabránenie výstavby centra hazardných hier na území Slovenskej republiky, projekt Metropolis, nakoľko táto výstavba predstavuje hrozbu zvýšenej kriminality, drog, prostitúcie, organizovaného zločinu, závislostí a zhoršenia morálneho prostredia, vytvorenia centra gamblerstva a rozvratu mnohých rodín na Slovensku. Čiže som veľmi rád, že táto naša koaličná vláda si to vlastne ako záväzok zobrala aj do programového vyhlásenia vlády a dnes sa zaoberáme zmenou tohto zákona. Signatári tej petície, keď otvorili, to vlastne oni neotvorili prví ten problém, inšpirovala ich predchádzajúca vláda, lebo hazardné hry a ich dôsledky na život jednotlivca v spoločnosti sú veľmi vážne. Má to aj svoje finančné dôsledky aj pre jednotlivca, aj pre štát. A, samozrejme, verejné orgány v tomto priestore majú nezastupiteľnú úlohu. Keďže to nie je už len forma zábavy a relaxu, neškodného rozptýlenia, v každej slušnej normálnej krajine existujú formy regulácie a hranice, ktoré treba strážiť, prípadne posilňovať. Aby projekt výstavby megakasína na Slovensku skončil a myslím to teda z pohľadu úspešnosti tých signatárov, tak je potrebné prijať tento zákon. Oni boli úspešní doteraz v zápase, ak to tak môžem nazvať, so samosprávou a, samozrejme, aby boli tak úspešní ako signatári tých predchádzajúcich petícií, ktoré som spomínal, tak je potrebné, aby sme schválili v uvedenej podobe aj vládny návrh zákona, ktorým sa novelizuje zákon o hazardných hrách. Rád by som sa vrátil ešte k niektorým otázkam, ktoré súvisia s hazardom. A to je hráčska závislosť. Považujem za dôležité k tomu povedať pár slov. Gamblerstvo je psychická závislosť od hazardných hier a jeho liečba je veľmi problematická a málo úspešná. Prvým krokom býva nevinná hra za pár drobných a občasný úspech. V ďalšej fáze, pri vyšších stávkach zákonite prichádzajú väčšie prehry. Gambler nevidí iný únik z dlžôb len nové a nové investície, ktoré sa mu podľa jeho chorobného presvedčenia musia vrátiť aj s úrokmi. Tajná vášeň sa v rodine prevalí a ak aj hneď neznamená rozklad všetkých väzieb, ten je už na dohľad, pretože veritelia sú neľútostní. Gamblerstvo je v porovnaní s alkoholizmom a inými závislosťami o to nebezpečnejšie, že pri jeho liečbe nemožno použiť žiadne farmaceutické prípravky. Vo väčšine prípadov sa problémy s gamblerstvom nezjavia za noc. Človek s takýmto problémom pravdepodobne začal ako rekreačný hráč. Ako závislosť postupovala, vzťahy s priateľmi a rodinou trpeli, škola, práca, spoločenské povinnosti sa strácali a účty zostávali nezaplatené. Napriek negatívnym okolnostiam gamblujúca osoba pokračuje v hraní. Nemusí si dokonca ani plne uvedomovať, ako je pohlcovaný gamblerstvom. Hrá, až pokým sa dôsledky nestanú príliš veľké na to, aby ich ignoroval. Chorobné hráčstvo nie je vrodené, ale najviac ohrozenými skupinami sú mladí ľudia. U detí a dospievajúcich vznikajú závislosti všetkých druhov a tiež patologické hráčstvo omnoho rýchlejšie ako u dospelých ľudí. Ďalej sú to muži vo veku 20 až 35 rokov. Je to podmienené túžbou víťaziť u muža v tom veku. Ďalej nebezpečné povolania z tohto pohľadu sú podnikatelia, čašníci a tiež hyperaktívne deti s poruchami pozornosti. Pri závislosti existujú podľa odborníkov tri fázy. Tá prvá je vyhrávacia, keď budúci hráč zväčša nezáväzne investuje nie veľkú sumu. Výhrou vzrastá jeho sebavedomie a viera, že môže opäť vyhrať. Druhá fáza je prehrávacia, keď už nadobúda črty chorobnosti, keď hráč prehráva stále viac peňazí, a snaží sa ich vyhrať späť a je neschopný prestať hrať. Stráca nad sebou kontrolu, klame, berie veci z domu, klame príbuzných, požičiava si od kolegov a náhodných známych. Tretia fáza je fáza straty kontroly. Fáza takpovediac zúfalstva, ktorá má za následok nielen narušenú povesť, predlžovanie času stráveného hrou, páchaním trestnej činnosti za účelom získania financií. Hráč je presvedčený, že ak vyhrá, všetko dá opäť do poriadku. Dôsledkami gamblerstva sú nielen zdravotné problémy mentálne, fyzické, sociálne, finančné, problémy v škole a v práci, problémy so zákonom. Mohol by som v ich vymenovaní pokračovať. Gambleri sú veľmi dobrí klamári. Zvyčajne klamú, aby zamaskovali svoju závislosť a psychicky často zneužívajú svoje najbližšie okolie a vťahujú do svojich finančných problémov ostatných. A ako hazardný biznis prispieva k nárastu hráčskej závislosti? No to je hotová veda. Hazardné spoločnosti alebo teda spoločnosti, ktoré podnikajú v tejto oblasti, sú vyzbrojené psychologickými technikami, marketingovými štúdiami a počítačovými analýzami hráčovho vlastného správania s účelom urýchliť zisk a vyťažiť ešte väčšie sumy. Kasína investujú obrovské prostriedky do výskumu s cieľom dosiahnuť predĺženie času, ktorý gambler strávi pri hracom stroji, pretože čím dlhšie hráč hrá, tým viac prehrá a kasíno profituje. Do najmenších detailov od sedačiek pri výherných automatoch, ktoré sú ergonomicky prispôsobené tak, aby boli čo najkomfortnejšie, obrazovky majú taký sklon, aby sa hráč nemusel pri hre hrbiť, hru možno ovládať jednoduchými pohybmi, je zásobovaný jedlom, nápojmi, všetko kvôli tomu, aby hráč nemusel opustiť priestor, v ktorom hrá. Korporácie míňajú milióny na to, aby dizajnovali výherné automaty tak, aby hráči hrali na nich donekonečna, takpovediac. A teraz niekoľko čísiel, teda k štatistike, že aké prostriedky sa točia v tomto biznise, trebárs aj u nás, 90 % ziskov týchto spoločností pochádza od 10 % najoddanejších hráčov. Viaceré štúdie potvrdzujú, že závislí hráči produkujú kasínam neproporčný podiel ziskov. Štúdia, ktorá teda nie je najnovšia, ale uvádza, že neuveriteľných 54 % zisku pochádza od 1 % problémových hráčov. Na Slovensku sa odhaduje, že problémy s gamblerstvom má okolo 50-tisíc ľudí. Je to skupina ľudí vo veku od 18 do 24 rokov. A koľko Slováci ročne minú na hazardné hranie? Spoločnosť TIPOS uvádza údaj z roku 2008 – 20 mld. Sk, teda ešte v slovenských korunách, z čoho na výhrach bolo vyplatených 6 mld. korún. Samozrejme, problém s hazardom nevyriešime schválením tejto novely zákona. Vážnym problémom je už tá miera možnosti hrať s vidinou veľkého víťazstva už dnes v hracích automatoch, ktoré sú pomaly v každej obci, na každom sídlisku a, samozrejme, príklady toho, ako to škodí spoločnosti, ja som ten príklad už spomenul, keď sme tu riešili problém záplav v niektorých častiach Slovenska. A dokonca sme teda prijali viacero zmien zákonov, aby sme mohli pomôcť okamžite niektorým postihnutým obciam. Tak v jednej konkrétnej obci 50 %, to je odhad miestnych, hovoria, že skončilo v hracích automatoch. Peniaze určené na záchranu pred povodňami skončili v hracích automatoch. Ja si myslím, že to je jeden dôvod, pre ktorý by sme sa, samozrejme, mali aj v ďalších mesiacoch týmto problémom zaoberať a mali by sme sa vrátiť teda k príslušnej legislatíve. V tomto kroku a dnes si myslím, že urobíme krok, veľký krok správnym smerom, ak prijmeme tento vládny návrh zákona. Dámy a páni, ďakujem za vašu pozornosť, aj za to, že ten zákon podporíte. (Potlesk.)